POLITEHNICA București va acorda Joi, 11 decembrie 2025, Titlul Academic de Doctor Honoris Causa Domnului Academician Doctor Ioanel Sinescu

Senatul Universității POLITEHNICA din București are deosebita onoare de a vă invita Joi, 11 decembrie 2025, ora 11:00, la Rectoratul Universității – Sala Senatului, să luați parte la festivitatea de decernare a titlului academic de DOCTOR HONORIS CAUSA, Domnului Academician Doctor Ioanel SINESCU – o personalitate de prim rang a medicinei românești contemporane, Profesor Universitar Emerit și Doctor în științe medicale, un reper intelectual și profesional în domeniul urologiei, uronefrologiei și transplantului renal.

Cu o carieră ce se întinde pe mai bine de 46 de ani, Domnia Sa s-a afirmat ca un promotor al inovației medicale, un formator de școală și un model de rigoare academică, dedicându-și întreaga activitate excelenței clinice, cercetării științifice și pregătirii generațiilor de medici care îi continuă viziunea și valorile.

(Splaiul Independenţei nr.313, sector 6, Corp Rectorat, etaj 2).

LAUDATIO

Astăzi am avut onoarea de a primi titlul de Doctor Honoris Causa din partea Universității Naționale de Știință și Tehnologie POLITEHNICA București. Primesc această distincție nu doar ca pe o recunoaștere personală, ci ca pe o validare a unei cariere dedicate medicinei, cercetării și formării unor generații de profesioniști ghidați de rigoare și excelență.

De-a lungul întregii cariere, am urmărit să pun cunoașterea și experiența acumulată în slujba pacienților și a comunității medicale, contribuind la dezvoltarea unor direcții moderne de diagnostic, tratament și cercetare, precum și la consolidarea unui centru de transplant renal de referință în Europa.

Acordarea acestui titlu de către o instituție de prestigiul POLITEHNICA București confirmă faptul că medicina modernă și tehnologia sunt astăzi inseparabile. Este o reafirmare a misiunii mele de a susține progresul prin disciplină, inovație continuă și responsabilitate profesională.

Mulțumesc comunității academice a universității și tuturor invitaților prezenți la acest moment solemn. Împărtășesc această onoare cu toți colegii, studenții și cercetătorii alături de care am lucrat neobosit în slujba medicinei românești.

Academician Ioanel Sinescu

Doctor Honoris Causa al Universității Naționale de Știință și Tehnologie
POLITEHNICA București

GALERIE FOTO