A XXVII-a Conferinţă Anuală a Societăţii de Ştiinţe Matematice din România

130 de ani de apariție neîntreruptă a „Gazetei Matematice”,

înființată la inițiativa a cinci absolvenți ai Şcolii Naționale de Poduri şi Şosele din Bucureşti

115 ani de la înființarea Societății „Gazeta Matematică”,

actuala Societate de Științe Matematice din România

În perioada 24-25 octombrie 2025, Societatea de Științe Matematice din România, Facultatea de Științe Aplicate a Universității Naționale de Știință și Tehnologie POLITEHNICA București și Departamentul de Metode şi Modele Matematice al acesteia vor organiza cea de-a XXVII-a Conferință Anuală a Societății de Științe Matematice din România. Aceasta este dedicată împlinirii a 130 de ani de apariție neîntreruptă a „Gazetei Matematice”, înființată la inițiativa a cinci absolvenți ai Şcolii de Poduri şi Şosele din Bucureşti (inginerii Victor Balaban, Vasile Cristescu, Ion Ionescu, Mihail Roco şi Ioan Zottu), și a 115 ani de la înființarea Societății „Gazeta Matematică”, actuala Societate de Științe Matematice din România.

După conferințele plenare, ce se vor desfășura în ziua de 24 octombrie, începând cu ora 14:00, în amfiteatrul „Radu Voinea” (AN 010), evenimentul va continua cu prima serie de expuneri din cadrul celor trei secțiuni: Cercetare matematică, Problemistică, Didactica și istoria matematicii, la Centrul de Conferințe din clădirea Bibliotecii POLITEHNICII București.

Ziua de 25 octombrie va debuta, la ora 09:30, în amfiteatrul „Radu Voinea”, cu o sesiune de conferințe dedicate aniversării Societății de Științe Matematice din România, după care va avea loc a doua serie de expuneri pe secțiuni.

La conferință sunt așteptați să participe profesori, atât din mediul preuniversitar, cât și din cel universitar, cercetători, studenți din facultăți de profil tehnic sau matematic, dar și elevi.

Vor susține conferințe plenare:

Prof. dr. Pierre Lissy, CERMICS, Școala Națională de Poduri și Drumuri, Marne-la-Vallée, și CEREMADE, Universitatea Paris Dauphine – PSL, Paris, Franța;

Prof. dr. Mircea Merca, POLITEHNICA București, România;

Prof. dr. Preda Mihăilescu, Institutul de Matematică al Universității din Göttingen, Germania;

Prof. dr. Ion Necoară, POLITEHNICA București, România;

Prof. dr. Pantelimon George Popescu, POLITEHNICA București, România.

Invitați speciali:

Prof. dr. Dan Burghelea, Universitatea de Stat din Ohio, SUA;

Prof. dr. Marcel Țena, Redactor-șef al „Gazetei Matematice” în perioada 1996-2019.