Reușită istorică pentru România și POLITEHNICA București: Prof.Dr.Ing. Cristina Ghițulică, prima femeie aleasă Președinte al ENQA

Directorul General ARACIS devine prima femeie președinte a Asociației Europene pentru Asigurarea Calității în Învățământul Superior.

Asociația Europeană pentru Asigurarea Calității în Învățământul Superior și-a ales noul președinte în cadrul Adunării Generale, desfășurate la Bruxelles, Belgia, 23 octombrie 2025.

În funcția de Președinte a fost aleasă Prof. dr. ing. Cristina Ghițulică, cadru didactic în cadrul Facultății de Inginerie Chimică și Biotehnologii (POLITEHNICA București) și Director General al ARACIS (Agenția Română pentru Asigurarea Calității în Învățământul Superior).

Este un moment istoric nu doar pentru reprezentarea României în forumurile europene de profil, dar și pentru promovarea leadership-ului feminin la cel mai înalt nivel, Prof. Ghițulică devenind prima femeie care ocupă cea mai înaltă funcție de conducere în cadrul prestigioasei organizații de la înființarea acesteia.

Această alegere reprezintă o validare internațională remarcabilă a excelenței, viziunii și implicării constante a noului președinte în domeniul asigurării calității în învățământul superior.

Numirea în fruntea ENQA este, de asemenea, o realizare pentru comunitatea Politehnica București și pentru ARACIS, confirmând rolul activ și influent pe care România îl joacă în modelarea politicilor educaționale la nivel european.

În cadrul aceleiași Adunări Generale, au fost aleși, în funcțiile de Vice-Președinți,

Kristin Vinje (NOKUT, Norvegia) și

Patrick Van den Bosch (VLUHR QA, Belgia) .

De asemenea, au fost aleși trei noi membri în Consiliul de Administrație:

Marilena Maniaci (ANVUR, Italia),

Bryan Maguire (Quality and Qualifications Ireland (QQI), Irlanda),

Federico Moran Abad (Fundación para el Conocimiento madrid, Spania).

COMUNICAT DE PRESA